PATVIRTINTA

Lietuvos Respublikos žemės ūkio

ministro 2015 m. rugpjūčio 11 d.

įsakymu Nr. 3D-632

LIETUVOS KAIMO PLĖTROS 2014–2020 METŲ PROGRAMOS PRIEMONĖS   
„Ūkio ir verslo plėtra“ veiklOS „PARAMA biodujų gamybai iš ŽEMĖS ŪKIO IR KITŲ ATLIEKŲ“ ĮGYVENDINIMO TAISYKLĖS

I. BENDROSIOS NUOSTATOS

1. Lietuvos kaimo plėtros 2014–2020 metų programos priemonės „Ūkio ir verslo plėtra“ veiklos „Parama biodujų gamybai iš žemės ūkio ir kitų atliekų“ įgyvendinimo taisyklės (toliau – Taisyklės) parengtos vadovaujantis 2013 m. gruodžio 17 d. Europos Parlamento ir Tarybos reglamentu (ES) Nr.1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL 2013 L 347, p. 487), su paskutiniais pakeitimais, padarytais 2014 m. gegužės 13 d. Komisijos deleguotuoju reglamentu (ES) Nr. 994/2014 (OL 2014 L 280, p. 1), 2014 m. liepos 17 d. Komisijos reglamentu (ES) Nr. 808/2014, nustatančiu Europos Parlamento ir Tarybos reglamento (EB) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisykles (OL 2014 L 227, p. 18), 2014 m. kovo 11 d. Komisijos deleguotuoju reglamentu (ES) Nr. 807/2014, nustatančiu Europos Parlamento ir Tarybos reglamento (EB) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, pereinamojo laikotarpio nuostatas (OL 2014 L 227, p. 1), 2013 m. gruodžio 17 d. Europos Parlamento ir Tarybos reglamentu (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013 L 347, p. 320), Lietuvos kaimo plėtros 2014–2020 m. programa, patvirtinta 2015 m. vasario 13 d. Komisijos sprendimu Nr. C (2015) 842 (toliau – Programa), 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p. 1), (toliau – Reglamentas (ES) Nr. 651/2014), 2009 m. balandžio 23 d. Europos Parlamento ir Tarybos direktyva 2009/28/EB dėl skatinimo naudoti atsinaujinančių išteklių energiją, iš dalies keičiančia bei vėliau panaikinančia direktyvas 2001/77/EB ir 2003/30/EB (OL 2009 L 140, p. 16), Lietuvos Respublikos atsinaujinančių išteklių energetikos įstatymu, Lietuvos Respublikos Vyriausybės 2014 m. liepos 22 d. nutarimu Nr. 722 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos kaimo plėtros 2014–2020 programos įgyvendinimą, paskyrimo“, Lietuvos kaimo plėtros 2014–2020 metų programos administravimo taisyklėmis, patvirtintomis Lietuvos Respublikos žemės ūkio ministro 2014 m. rugpjūčio 26 d. įsakymu Nr. 3D-507 „Dėl Lietuvos kaimo plėtros 2014–2020 metų programos administravimo taisyklių patvirtinimo“ (toliau – Administravimo taisyklės).

2. Taisyklės taikomos, kai paramos prašoma veikiančių ar naujai įsteigtų pelno siekiančių labai mažų, mažų įmonių veiklai ir (arba) plėtrai arba ūkininkų ne žemės ūkio verslo, nesteigiant įmonės, veiklai ir (arba) plėtrai pagal Lietuvos kaimo plėtros 2014–2020 metų programos priemonės „Ūkio ir verslo plėtra“ veiklą „Parama biodujų gamybai iš žemės ūkio ir kitų atliekų“. Paramos prašančios įmonės ir ūkininkai privalo atitikti labai mažos arba mažos įmonės apibrėžtis, nurodytas Reglamento (ES) Nr. 651/2014 I priede.

II. TAISYKLĖSE VARTOJAMI SUTRUMPINIMAI IR SĄVOKOS

3. Šiose Taisyklėse vartojami sutrumpinimai ir sąvokos:

3.1. **Agentūra** – Nacionalinė mokėjimo agentūra prie Žemės ūkio ministerijos;

3.2. **Ministerija** – Lietuvos Respublikos žemės ūkio ministerija;

3.3. **biologiškai skaidžios atliekos –** bet kokios atliekos, kurios gali skaidytis ar būti suskaidytos aerobiniu ar anaerobiniu būdu;

3.4. **biometanas** – tiekimo į gamtinių dujų perdavimo ar skirstymo sistemas kokybės reikalavimus atitinkančios biodujos;

3.5. **degazuotasis substratas** – biodujų gamybos šalutinis produktas – anaerobinėmis sąlygomis fermentuota biomasė, naudojama augalams tręšti;

3.6. **kaimo gyventojas** – fizinis asmuo, kuris ne mažiau kaip vienus metus iki paramos paraiškos pateikimo nuolatinę gyvenamąją vietą deklaruoja kaimo vietovėje;

3.7. **kaimo vietovė** – gyvenamoji vietovė, kurios gyventojų skaičius neviršija šešių tūkstančių;

3.8. **naujų statinių statyba / statinių rekonstravimas** – veikla, kurią apibrėžia Lietuvos Respublikos statybos įstatymas, kai ji yra sudedamoji projekto dalis;

3.9. **verslo planas** – dokumentas, kuriame techniniu, finansiniu, ekonominiu, socialiniu ir aplinkosaugos atžvilgiu pagrindžiami investavimo tikslai, nurodomi projekte numatytoms investicijoms atlikti reikalingi ištekliai ir terminai.

4. Kitos šiose Taisyklėse vartojamos sąvokos apibrėžtos Programoje, Administravimo taisyklėse ir kituose teisės aktuose.

III. prioritetai, tikslinės sritys ir kompleksiniai TIKSLAI

5. Priemonės „Ūkio ir verslo plėtra“ veiklos „Parama biodujų gamybai iš žemės ūkio ir kitų atliekų“ (toliau – priemonės veikla) prioritetai:

5.1. skatinti efektyvų išteklių naudojimą ir remti perėjimą prie klimato kaitai atsparios mažo anglies dioksido kiekio technologijų ekonomikos žemės ūkio, maisto ir miškininkystės sektoriuose;

5.2. skatinti socialinę įtrauktį, skurdo mažinimą ir ekonominę plėtrą kaimo vietovėse.

6. Priemonės veiklos tikslinės sritys:

6.1. atsinaujinančių energijos išteklių, šalutinių produktų, atliekų ir kitų nemaistinių žaliavų tiekimo bei naudojimo bioekonomikos tikslais palengvinimas;

6.2. veiklos įvairinimo, labai mažų ir mažų įmonių kūrimo ir plėtojimo, taip pat darbo vietų kūrimo lengvinimas.

7. Priemonės veiklos kompleksiniai tikslai:

7.1. aplinkos išsaugojimas ir tvari plėtra;

7.2. inovacijų kūrimas, diegimas ir sklaida;

7.3. klimato kaitos švelninimas.

IV. REMIAMA VEIKLA

8. Pagal priemonės veiklą remiama:

8.1. biodujų gamyba iš gyvulių, paukščių mėšlo bei kitų biologiškai skaidžių atliekų, atitinkanti Reglamento (ES) Nr. 651/2014 36 str. 2 p. b) papunkčio ir 5 p. a) papunkčio reikalavimus;

8.2. biometano gamyba ir suspaudimas, atitinkantys Reglamento (ES) Nr. 651/2014 36 str. 2 p. b) papunkčio ir 5 p. a) papunkčio reikalavimus;

8.3. šilumos ir elektros energijos gamyba biodujų gamybos įrenginiuose, atitinkanti Reglamento (ES) Nr. 651/2014 41 str. 6 p. c) papunkčio reikalavimus;

8.4. degazuotojo substrato gamyba, atitinkanti Reglamento (ES) Nr. 651/2014 36 str. 2 p. b) papunkčio ir 5 p. a) papunkčio reikalavimus.

9. Viename projekte gali būti remiamos kelios veiklos, tačiau 8.1 papunktyje nurodyta veikla yra privaloma.

**V. GALIMI PAREIŠKĖJAI**

10. Paramos gali kreiptis šie pareiškėjai:

10.1. ūkininkai, nustatyta tvarka įregistravę valdą, ne mažiau kaip 1 metus iki paramos paraiškos pateikimo užsiimantys gyvulininkyste ir (arba) paukštininkyste ir kai ne mažiau kaip 50 proc. visų valdos pajamų gaunama iš šių veiklų, ir (arba) sudarę ilgalaikes ne trumpesnes kaip 10 metų trukmės nuo paraiškos pateikimo dienos sutartis dėl gyvulių ar paukščių mėšlo ir (arba) kitų biologiškai skaidžių atliekų tiekimo;

10.2. veikiančios ar naujai įsteigtos labai mažos arba mažos įmonės, nustatyta tvarka įregistravusios valdą, ne mažiau kaip 1 metus iki paramos paraiškos pateikimo užsiimančios gyvulininkyste ir (arba) paukštininkyste ir kai ne mažiau kaip 50 proc. visų valdos pajamų gaunama iš šių veiklų, ir (arba) sudarę ilgalaikes ne trumpesnes kaip 10 metų trukmės nuo paraiškos pateikimo dienos sutartis dėl mėšlo ir (arba) kitų biologiškai skaidžių atliekų tiekimo. Reikalavimas ne mažiau kaip 1 metus iki paraiškos pateikimo užsiimti gyvulininkyste ir (arba) paukštininkyste netaikomas naujai įsteigtoms labai mažoms arba mažoms įmonėms.

11. Mažos įmonės savo statusą turi išlaikyti iki kontrolės laikotarpio pabaigos, o labai mažos įmonės gali tapti mažomis ir mažos įmonės statusą taip pat turi išlaikyti iki kontrolės laikotarpio pabaigos.

12. Paramos besikreipiantys fiziniai asmenys turi būti ne jaunesni kaip 18 metų amžiaus.

13. Paramos paraiškos, pateiktos pareiškėjo kartu su partneriais, nepriimamos.

14. Jei pareiškėjas mirė po paramos paraiškos pateikimo, bet prieš sprendimo skirti paramą priėmimą arba jam pradėtas bankroto procesas, paramos paraiška išregistruojama.

15. Pateikus Agentūrai rašytinį prašymą dėl įsipareigojimų perėmimo, pareiškėjo prisiimti įsipareigojimai po sprendimo skirti paramą priėmimo galės būti perduoti asmeniui, perimančiam paramos gavėjo įsipareigojimus ir tęsiančiam veiklą, jei jis atitiks pareiškėjo tinkamumo gauti paramą sąlygas ir reikalavimus ir projektų atrankos kriterijus įsipareigojimų perėmimo metu.

VI. TINKAMUMO GAUTI PARAMĄ SĄLYGOS IR REIKALAVIMAI

16. Pareiškėjas laikomas tinkamu gauti paramą, jei atitinka šiame Taisyklių punkte išvardytas tinkamumo gauti paramą sąlygas ir reikalavimus. Tinkamumo gauti paramą sąlygos ir reikalavimai yra šie:

16.1. paraišką teikia subjektas, įvardytas galimu pareiškėju šių Taisyklių V skyriuje;

16.2. projektas atitinka Taisyklių III skyriuje nurodytus prioritetus, tikslines sritis ir prisideda prie kompleksinių tikslų įgyvendinimo. Projektas turi atitikti bent vieną prioritetą, bent vieną tikslinę sritį ir prisidėti prie bent vieno kompleksinio tikslo įgyvendinimo;

16.3. projekto veikla ir išlaidos yra susijusios su priemonės veiklos remiama veikla, nurodyta taisyklių IV skyriuje;

16.4. pareiškėjas užtikrina, kad projekte numatytos išlaidos, kurioms finansuoti prašoma paramos, nebuvo, nėra ir nebus finansuojamos iš kitų ES fondų, kitų viešųjų lėšų;

16.5. pareiškėjas privalo laikytis šių reikalavimų:

16.5.1. pareiškėjas turi užsiimti gyvulininkyste ir (arba) paukštininkyste arba turi būti sudaręs ilgalaikę ( ne mažiau kaip 10 metų trukmės nuo paraiškos pateikimo dienos) sutartį dėl mėšlo tiekimo;

16.5.2. ne mažiau kaip 50 proc. per metus pagamintų biodujų, biometano ar elektros energijos turi būti parduodama;

16.5.3. ne mažiau kaip 50 proc. per metus biodujų gamybos įrenginiuose pagamintos šilumos energijos, kai gaminama elektros ir šilumos energija, turi būti suvartojama savo reikmėms ir (arba) parduodama;

16.5.4. biodujų gamybos žaliavų struktūroje ne mažiau kaip 50 proc. turi sudaryti iš pareiškėjo ūkio ir (arba) pagal ilgalaikes (ne trumpesnes kaip 10 metų trukmės nuo paraiškos pateikimo dienos) sutartis gaunamas gyvulių ir paukščių mėšlas. Likusią biodujų gamybos žaliavų dalį gali sudaryti pareiškėjo ūkyje ir (arba) pagal ilgalaikes (ne trumpesnes kaip 10 metų trukmės nuo paraiškos pateikimo dienos) sutartis gaunamos kitos biologiškai skaidžios atliekos;

16.5.5. biodujų gamybos įrenginio elektrinė galia negali viršyti 1 MW. Gaminant tik biodujas, biodujų gamybos įrenginio galia negali viršyti 500m3 biodujų per valandą, o gaminant tik biometaną, gamybos įrenginio galia negali viršyti 250 m3 per valandą;

16.6. pareiškėjas užtikrina tinkamą projekto finansavimo šaltinį – nuosavas lėšas, skolintas lėšas, paramos lėšas, iš veiklos gautinas lėšas – kuris turi būti pagrįstas verslo plano finansinių ataskaitų duomenimis ir (arba) nurodytas paramos paraiškoje. Skolintos lėšos pagrindžiamos kartu su paramos paraiška pateikiant kredito įstaigos paskolos suteikimo galimybę patvirtinančius dokumentus, o iki paramos sutarties pasirašymo pareiškėjas turi pateikti su kredito įstaiga pasirašytą paskolos arba išperkamosios (finansinės) nuomos sutartį arba raštu patvirtinti, kad atitinkamą projekto dalį įgyvendins nuosavomis lėšomis. Informacija dėl finansavimo šaltinio pagrindimo yra aktuali ne ilgiau kaip 6 mėnesius;

16.7. pareiškėjas neturi įsiskolinimų Lietuvos Respublikos valstybės biudžetui ir Valstybinio socialinio draudimo fondui (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas). Atitiktis šiam kriterijui gali būti tikslinama paramos paraiškos vertinimo metu;

16.8. pareiškėjas savo vardu, kaip valdos valdytojas, yra įregistravęs valdą Lietuvos Respublikos žemės ūkio ir kaimo verslo registre Lietuvos Respublikos žemės ūkio ministro 2008 m. gegužės 15 d. įsakymo Nr. 3D-278 ,,Dėl žemės ūkio valdų registravimo Lietuvos Respublikos žemės ūkio ir kaimo verslo registre“ nustatyta tvarka;

16.9. pareiškėjas tvarko buhalterinę apskaitą pagal Lietuvos Respublikos teisės aktų nustatytus reikalavimus (sudaromas balansas, pelno (nuostolių) ir pinigų srautų ataskaitos arba ūkinės veiklos pradžios balansas). Norintys gauti paramą ūkininkai privalo tvarkyti buhalterinę apskaitą, vadovaudamiesi Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkymo dvejybine apskaitos sistema rekomendacijomis, patvirtintomis Lietuvos Respublikos žemės ūkio ministro 2006 m. gruodžio 18 d. įsakymu Nr. 3D-491 „Dėl Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkymo dvejybine apskaitos sistema rekomendacijų patvirtinimo“. Jeigu pareiškėjas yra veikianti labai maža arba maža įmonė, kuri pagal Lietuvos Respublikos teisės aktus privalo atlikti auditą, jis turi pateikti praėjusių finansinių metų audituotas finansines ataskaitas ir audito išvadą (netaikoma naujai įsteigtoms labai mažoms ir mažoms įmonėms);

16.10. ūkininko ūkis, labai mažos arba mažos įmonės buveinė įregistruoti ir veikia kaimo vietovėje. Savivaldybių centrai nepriskiriami prie vietovių, tinkamų paramai gauti;

16.11. projektas įgyvendinamas ir veikla vykdoma Lietuvos Respublikos teritorijoje esančioje kaimo vietovėje. Projektams, kurių įgyvendinimo vieta yra savivaldybės centras, parama neteikiama;

16.12. nekilnojamasis turtas (statinys), į kurį investuojama, paramos paraiškos pateikimo dieną priklauso pareiškėjui, pareiškėjo sutuoktiniui arba pareiškėjui ir jo sutuoktiniui nuosavybės teise arba pareiškėjui bendrosios dalinės nuosavybės teise su kitais asmenimis, kai teisė į nekilnojamąjį turtą nustatyta notariškai patvirtintoje sutartyje ir pareiškėjas investuoja į savo dalį. Tokiu atveju, kai nekilnojamasis turtas (statinys), į kurį investuojama, priklauso sutuoktiniui asmeninės nuosavybės teise, pateikiamas rašytinis sutuoktinio sutikimas investuoti į jam priklausantį nekilnojamąjį turtą (statinį) ir vykdyti verslo plane numatytą veiklą ne trumpiau kaip 10 metų nuo paramos paraiškos pateikimo dienos. Žemė po esamais ir (arba) numatomais statyti statiniais pareiškėjo gali būti nuomojama arbakitaip užtikrinamas teisėtas naudojimasis ja ne trumpesnį kaip 10 metų laikotarpį nuo paramos paraiškos pateikimo dienos. Jei žemė yra valdoma nuomos, panaudos ar kitais pagrindais, nuomos, panaudos sutartys iki paramos paraiškos pateikimo momento turi būti įregistruotos VĮ Registrų centre. Nuomos, panaudos sutartyje ar kitais pagrindais naudojamos žemės valdymo ir naudojimo teisę suteikiančiuose dokumentuose turi būti aptarta statybų galimybė;

16.13. paramos gavėjas pateikia verslo planą, parengtą pagal šių Taisyklių 2 priede nustatytą formą, kartu su paramos paraiška;

16.14. paramos gavėjas verslo plane įrodo, kad ūkis atitinka ekonominio gyvybingumo rodiklius, nustatytus Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos priemones, ekonominio gyvybingumo nustatymo taisyklėse, patvirtintose Lietuvos Respublikos žemės ūkio ministro 2014 m. liepos 28 d. įsakymu Nr. 3D‑440 „Dėl Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos priemones, ekonominio gyvybingumo nustatymo taisyklių patvirtinimo“. Ūkio atitiktis ekonominio gyvybingumo rodikliams tikrinama tinkamumo vertinimo metu;

16.15. poveikio aplinkai įvertinimas atliekamas iki paramos paraiškos pateikimo, vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo nuostatomis ir pateikiamas Agentūrai kartu su paraiška. Tuo atveju, kai poveikio aplinkai įvertinimas nereikalingas, kartu su paraiška pareiškėjas privalo pateikti atrankos išvadą dėl poveikio aplinkai vertinimo, pagal kurią būtų nustatoma, ar reikalingas toks vertinimas;

16.16. pareiškėjas nėra naujai besikuriantis ir iki paramos paraiškos pateikimo nepertraukiamai turi veikti (vykdoma žemės ūkio veikla ir gaunamos iš šios veiklos pajamos) ne trumpiau kaip 1 metus. Šis reikalavimas netaikomas naujai įsteigtoms labai mažoms ir mažoms įmonėms;

16.17. jei projekte numatyti statybos (naujo statinio statyba, statinio rekonstravimas) ir (arba) infrastruktūros projekto įgyvendinimo vietoje kūrimo darbai, pateikiami šie dokumentai:

16.17.1. numatytiems statybos (naujo statinio statyba, statinio rekonstravimas) ir (arba) infrastruktūros kūrimo darbams, vadovaujantis statybos techninio reglamento STR 1.05.06:2010 „Statinio projektavimas“, patvirtinto Lietuvos Respublikos aplinkos ministro 2004 m. gruodžio 30 d. įsakymu Nr. D1-708 „Dėl statybos techninio reglamento STR 1.05.06:2010 „Statinio projektavimas“ patvirtinimo“, nuostatomis, parengtas statinio statybos ar rekonstravimo techninis projektas (statinio projekto bendroji, sklypo sutvarkymo (sklypo plano), architektūros, statybos skaičiuojamosios kainos nustatymo dalys (statybos skaičiuojamosios kainos nustatymo dalis (projektinės sąmatos), patvirtinta atestuoto tai veiklos sričiai statinio projekto dalies vadovo parašu, ir išduotas statybą leidžiantis dokumentas Agentūrai pateikiami kartu su paramos paraiška. Jei projekte numatyta nesudėtingų (statybos techninis reglamentas STR 1.01.07:2010 „Nesudėtingi statiniai“, patvirtintas Lietuvos Respublikos aplinkos ministro 2010 m. rugsėjo 27 d. įsakymu Nr. D1-812 „Dėl statybos techninio reglamento STR 1.01.07:2010 „Nesudėtingi statiniai“ patvirtinimo“) ir (ar) laikinų statinių statyba, rekonstravimas ir (ar) infrastruktūros kūrimo darbai kultūros paveldo objekto ar saugomoje teritorijoje, kartu su paramos paraiška pareiškėjas turi pateikti Lietuvos Respublikos statybos įstatyme ir susijusiuose Lietuvos Respublikos teisės aktuose nustatyta tvarka atsakingų institucijų suderintą supaprastintą statybos ar rekonstravimo projektą. Jei projekte numatyta nesudėtingų ir (ar) laikinų statinių statyba, rekonstravimas ir (ar) infrastruktūros kūrimo darbai, kartu su paramos paraiška pareiškėjas pateikia kitus bendruosius projektinius dokumentus (sklypo planą su pažymėtais esamais ir projektuojamais statiniais, jų eksplikaciją ir aiškinamąjį raštą);

16.17.2. statinių projektams (išskyrus nesudėtingų ir (ar) laikinų statinių statybos atvejus), kurių statybos skaičiuojamoji kaina (sąmatinė vertė) yra didesnė kaip 144 810,00 Eur (šimtas keturiasdešimt keturi tūkstančiai aštuoni šimtai dešimt eurų) su PVM, vadovaujantis statybos techninio reglamento STR.1.06.03:2002 „Statinio projekto ekspertizė ir statinio ekspertizė“, patvirtinto Lietuvos Respublikos aplinkos ministro 2002 m. balandžio 30 d. įsakymu Nr. 214 „Dėl statybos techninio reglamento STR 1.06.03:2002 „Statinio projekto ekspertizė ir statinio ekspertizė“ patvirtinimo“, nuostatomis, turi būti atlikta statinio techninio projekto statybos skaičiuojamosios kainos dalies ekspertizė. Ekspertizės išvada turi būti parengta įstaigos, turinčios teisę užsiimti šia veikla. Ekspertizės išvada pateikiama vėliausiai su pirmuoju mokėjimo prašymu;

16.17.3. jei projekte numatyta naujo statinio statyba, statinio rekonstravimas, tačiau jiems paramos neprašoma, taisyklių 16.17.1–16.17.2 papunkčiuose nurodyti reikalavimai netaikomi;

16.18. pareiškėjas kompetentingas projekte numatytos veiklos srityje. Laikoma, kad pareiškėjas atitinka šį reikalavimą, jeigu jis atitinka bent vieną iš šių sąlygų:

16.18.1. ūkininkas arba jo samdomas darbuotojas arba bent vienas labai mažos arba mažos įmonės darbuotojas:

16.18.1.1.turi ne mažiau kaip vienų metų darbo patirtį biodujų gamybos srityje arba yra įgijęs arba siekia įgyti (šiuo metu studijuoja) išsilavinimą, profesinę kvalifikaciją arba yra išklausęs (šiuo metu studijuoja) švietimo poreikių tenkinimo, kvalifikacijos tobulinimo ar papildomos kompetencijos įgijimo programą (-as), susijusią (-ias) su biodujų gamybos technologijomis;

16.18.1.2.įsipareigoja nuo paramos sutarties pasirašymo dienos projekto įgyvendinimo laikotarpiu kelti kvalifikaciją biodujų gamybos srityje, t. y. išklausyti specializuotus kursus, susijusius su biodujų gamybos technologijomis, ir pateikti tai patvirtinantį pažymėjimą iki projekto įgyvendinimo pabaigos (ne vėliau kaip su paskutiniuoju mokėjimo prašymu);

16.19. ne mažiau kaip 50 proc. labai mažos arba mažos įmonės darbuotojų yra kaimo gyventojai;

16.20. užtikrinama, kad investicijos atitiks ES darbo saugos reikalavimus (techninis reglamentas „Mašinų sauga“, patvirtintas Lietuvos Respublikos socialinės apsaugos ir darbo ministro 2000 m. kovo 6 d. įsakymu Nr. 28 „Dėl techninio reglamento „Mašinų sauga“ patvirtinimo“, Elektrotechninių gaminių saugos techninis reglamentas, patvirtintas Lietuvos Respublikos ūkio ministro ir Lietuvos Respublikos standartizacijos departamento direktoriaus 1999 m. spalio 19 d. įsakymu Nr. 351/61 „Dėl Elektrotechninių gaminių saugos techninio reglamento patvirtinimo“).

17. Pareiškėjui parama negali būti suteikiama, jei:

17.1. pareiškėjas neatitinka Taisyklių VI skyriuje nustatytų reikalavimų;

17.2. paramos paraiškoje arba pridedamuose dokumentuose ar pagal Agentūros paklausimą pateiktuose dokumentuose pareiškėjas Agentūrai pateikė neteisingą informaciją;

17.3. yra priimtas galutinis sprendimas dėl:

17.3.1. pareiškėjo, ketinusio ir (arba) gavusio paramą iš Europos žemės ūkio fondo kaimo plėtrai (EŽŪFKP), Europos žuvininkystės fondo, Europos jūrų reikalų ir žuvininkystės fondo paramos teikimo ar sutarties sąlygų pažeidimo, apie kurį teisės aktų nustatyta tvarka buvo pranešta Europos Komisijai. Tokiu atveju pareiškėjas neturi teisės pretenduoti į paramą vienus metus nuo galutinio sprendimo priėmimo;

17.3.2. pareiškėjo įvykdytos nusikalstamos veikos, susijusios su parama. Tokiu atveju pareiškėjas neturi teisės pretenduoti į paramą dvejus metus nuo galutinio sprendimo priėmimo;

17.4. remiantis Dirbtinai sukurtų sąlygų paramai gauti nustatymo metodika, patvirtinta Lietuvos Respublikos žemės ūkio ministro 2014 m. lapkričio 27 d. įsakymu Nr. 3D-889 „Dėl Dirbtinai sukurtų sąlygų paramai gauti nustatymo metodikos patvirtinimo“, nustatoma, kad pareiškėjas dirbtinai sukūrė tokiai paramai gauti reikalingas sąlygas;

17.5. siekdamas palankaus sprendimo pareiškėjas bandė daryti įtaką Agentūrai ir Ministerijai;

17.6. pareiškėjas dėl subjektyvių priežasčių neįvykdęs ankstesnio projekto verslo plane užsibrėžtų tikslų ir priežiūros rodiklių, netenka teisės kreiptis paramos pagal investicines priemones iki tol, kol nebus pašalinti veiklos trūkumai;

17.7. parama neteikiama projektams, vykdomiems ne Lietuvos Respublikos teritorijoje;

17.8. parama neteikiama pareiškėjams, kurie yra patiriantys sunkumų, kaip apibrėžta reglamento (ES) Nr. 651/2014 2 straipsnio 18 punkte;

17.9. parama neteikiama, jeigu pareiškėjas yra gavęs pagalbą, kuri Europos Komisijos sprendimu (dėl individualios pagalbos arba pagalbos schemos) buvo pripažinta nesuderinama su bendrąja rinka, kol jis nėra sugrąžinęs visos neteisėtos ir nesuderinamos pagalbos sumos, įskaitant palūkanas, teisės aktuose nustatyta tvarka.

18. Šių Taisyklių VI skyriuje numatyti reikalavimai turi būti išlaikomi iki kontrolės laikotarpio pabaigos.

VII. ĮSIPAREIGOJIMAI

19. Pareiškėjas prisiima šiuos įsipareigojimus:

19.1. nuo paramos paraiškos pateikimo datos iki projekto kontrolės laikotarpio pabaigos tvarkyti buhalterinę apskaitą šių Taisyklių 16.9 papunktyje nustatyta tvarka;

19.2. apdrausti turtą, kuriam įsigyti ar sukurti bus panaudota parama, nuo turto įsigijimo pradžios iki projekto kontrolės laikotarpio pabaigos (didžiausiu turto atkuriamosios vertės draudimu nuo visų galimų rizikos atvejų projekto įgyvendinimo laikotarpiu, o įgyvendinus projektą – likutine verte, atsižvelgiant į atitinkamos rūšies turto naudojimo laiką ir taikomas turto nusidėvėjimo normas). Reikalavimas gali būti netaikomas, jei pareiškėjas įrodo, kad apdrausti paramos lėšomis įgytą ar sukurtą turtą nėra galimybių, ir kartu su mokėjimo prašymu pateikia bent tris šio fakto patvirtinimo oficialius skirtingų draudimo įmonių atsisakymo suteikti draudimo paslaugas raštus;

19.3. be rašytinio Agentūros sutikimo mažiausiai penkerius metus nuo sprendimo skirti paramą priėmimo nekeisti remiamos veiklos pobūdžio, numatytų investicijų, projekto įgyvendinimo sąlygų ir nuosavybės formos, neįkeisti, neparduoti ir kitaip neperduoti kitam asmeniui už paramos lėšas įgytos nuosavybės, nenutraukti projekto veiklos, nekeisti projekto įgyvendinimo vietos. Leidimą įkeisti turtą kredito įstaigoms Agentūra gali suteikti tik tiems paramos gavėjams, kurie projektą finansuoja iš kredito įstaigos suteiktos paskolos;

19.4. baigus numatytus statybos (naujo statinio statyba, statinio rekonstravimas) ir (arba) infrastruktūros kūrimo darbus pateikti statybos baigimo dokumentus (ne vėliau kaip su paskutiniuoju mokėjimo prašymu);

19.5. pareiškėjas iki pirmojo mokėjimo prašymo pateikia nustatyta tvarka išduotą leidimą plėtoti elektros energijos gamybos pajėgumus arba prijungimo (prisijungimo) sąlygas, išduotas operatoriaus, prie kurio valdomos perdavimo ar skirstymo sistemos jungiamas biodujų gamybos įrenginys;

19.6. pareiškėjas ir paramos gavėjas įsipareigoja sudaryti sąlygas asmenims, turintiems teisę audituoti ir (arba) kontroliuoti, tikrinti, kaip yra vykdoma veikla, laikomasi sąlygų, už ką buvo skirta kompensacinė išmoka, kaip yra vykdomas projektas ir (arba) kaip vykdoma veikla po lėšų projektui įgyvendinti skyrimo ir (arba) projekto įgyvendinimo pabaigos;

19.7. pareiškėjas įsipareigoja užtikrinti, kad ne mažiau kaip 50 proc. veikiančios ar naujai įsteigtos labai mažos arba mažos įmonės darbuotojų bus kaimo gyventojai, ir ši darbuotojų sudėties proporcija išliks visą projekto kontrolės laikotarpį;

19.8. pareiškėjas įsipareigoja teikti visą informaciją ir duomenis, reikalingus statistikos tikslams ir programos įgyvendinimo stebėsenai bei reikalingiems vertinimams atlikti;

19.9. pareiškėjas įsipareigoja viešinti paramą, vadovaudamasis Suteiktos paramos pagal Lietuvos kaimo plėtros 2014–2020 metų programą viešinimo taisyklėmis, patvirtintomis Lietuvos Respublikos žemės ūkio ministro 2014 m. gruodžio 3 d. įsakymu Nr. 3D-925 „Dėl Suteiktos paramos pagal Lietuvos kaimo plėtros 2014–2020 metų programą viešinimo taisyklių patvirtinimo“.

**VIII. PARAMOS DYDIS IR INTENSYVUMAS**

20. Suteikiamos paramos dydis skaičiuojamas atsižvelgiant į tinkamas finansuoti projekto išlaidas.

21. Didžiausia paramos suma vienam projektui ir priemonės „Ūkio ir verslo plėtra“ veiklai „Parama biodujų gamybai iš žemės ūkio ir kitų atliekų“ per visą 2014–2020 metų laikotarpį vienam paramos gavėjui negali viršyti 1 600 000 Eur (vieno milijono šešių šimtų tūkstančių eurų).

22. Taisyklių 8 punkte numatytoms veikloms vykdyti didžiausias paramos intensyvumas pareiškėjams negali viršyti 60 proc. tinkamų finansuoti projekto išlaidų:

22.1. Taisyklių 8.1, 8.2 ir 8.4 papunkčiuose numatytoms veikloms vykdyti paramos intensyvumas pareiškėjams negali viršyti 60 proc., vadovaujantis Reglamento (ES) Nr. 651/2014 36 str. 6 ir 7 punktais;

22.2. Taisyklių 8.3 papunktyje numatytoms veikloms vykdyti paramos intensyvumas pareiškėjams negali viršyti 60 proc. tinkamų finansuoti projekto išlaidų, vadovaujantis Reglamento (ES) Nr. 651/2014 41 str. 7 punkto b) papunkčiu, šio straipsnio 8 ir 9 punktais.

23. Į didžiausią paramos sumą 2014–2020 metų laikotarpiui paramos gavėjui neįskaitoma parama, gaunama pagal kitas Programos priemonės „Ūkio ir verslo plėtra“ veiklas ir kitas Programos priemones, išskyrus programos priemonės „Parama investicijoms į žemės ūkio valdas“veiklos sritį„Biodujų gamyba iš gyvulininkystės ūkyje susidarančių atliekų“.

24. Didžiausia paramos suma, tenkanti biodujų gamybos įrenginio elektrinio galingumo 1 kW, kai iš biodujų gaminama elektros energija, negali būti didesnė kaip 3100 Eur (trys tūkstančiai vienas šimtas eurų). Didžiausia paramos suma, tenkanti biodujų gamybos įrenginio 1 m3 per valandą gaminamambiodujų kiekiui, gaminant tik biodujas, negali būti didesnė kaip 5500 Eur (penki tūkstančiai penki šimtai eurų), o gaminant biometaną, didžiausia paramos suma, tenkanti biodujų gamybos įrenginio 1 m3 per valandągaminamambiometano kiekiui, negali būti didesnė kaip 11970 Eur (vienuolika tūkstančių devyni šimtai septyniasdešimt eurų).

25. Pakartotinai investicinės paramos galima kreiptis tik įgyvendinus ankstesnįjį ES lėšomis finansuojamą projektą, t. y. ne anksčiau, kaip pateikus galutinę projekto įgyvendinimo ataskaitą.

**IX. TINKAMOS IR NETINKAMOS FINANSUOTI IŠLAIDOS**

26. Projekto įgyvendinimo trukmė turi būti nurodyta paramos paraiškoje, verslo plane ir negali viršyti 24 mėnesių laikotarpio nuo paramos sutarties pasirašymo dienos.

27. Tuo atveju, kai pareiškėjas paramos paraiškoje, verslo plane nurodo, kad projekte numatytas įsigyti turtas bus įgyjamas išperkamosios (finansinės) nuomos būdu, projekto įgyvendinimo trukmė gali būti iki 60 mėnesių (iki 5 metų) nuo paramos sutarties pasirašymo dienos.

28. Projekte turi būti numatytos visos išlaidos, kurios yra susijusios su projekto įgyvendinimu ir numatyta vykdyti veikla, tinkamos finansuoti išlaidos turi būti išvardytos pagal išlaidų kategorijas.

29. Perkamos prekės turi būti naujos, nenaudotos, atitinkančios Lietuvos Respublikos ir ES teisės aktų nustatytus reikalavimus.

30. Paramos lėšomis finansuojamos tik tinkamos finansuoti ir projektui įgyvendinti būtinos išlaidos, ir ne daugiau, nei numatytas paramos dydis ir intensyvumas.

31. Jei iki paramos paraiškos pateikimo prekių, paslaugų ir (arba) darbų pirkimai neatlikti, tinkamų finansuoti išlaidų sumai pagrįsti turi būti pateikiami trys komerciniai pasiūlymai, o tinkama finansuoti išlaidų suma nustatoma pagal mažiausią pasiūlytą kainą.

32. Jei prekių, paslaugų ir (arba) darbų pirkimai (bendrųjų išlaidų atveju) atlikti iki paramos paraiškos pateikimo, pareiškėjas pirkimų dokumentų kopijas turi pateikti kartu su paramos paraiška.

33. Tinkamomis finansuoti pripažįstamos išlaidos:

33.1. būtinos projektui vykdyti ir numatytos paramos sutartyje;

33.2. realiai suplanuotos, pagrįstos ir kurios gali būti nustatytos patikros vietoje metu;

33.3. patirtos (apmokėtos) po paramos paraiškos pateikimo dienos. Tačiau šios išlaidos nefinansuojamos, jeigu parama projektui neskiriama arba išlaidos nėra nurodytos tinkamų finansuoti išlaidų sąraše pagal šių Taisyklių 33 punktą arba jei jos padarytos nesilaikant pirkimo procedūrų, numatytų teisės aktuose;

33.4. bendrosios išlaidos, kurios yra tiesiogiai susijusios su projekto parengimu ir administravimu ir kurios yra patirtos ne anksčiau kaip prieš vienus metus iki paramos paraiškos pateikimo dienos, tačiau, jei parama projektui neskiriama arba jei pirkimai atlikti nesilaikant pirkimo procedūrų, numatytų teisės aktuose, nefinansuojamos;

33.5. faktiškai patirtos ir įtrauktos į paramos gavėjo apskaitą išlaidos, pagrįstos dokumentų originalais arba nustatyta tvarka patvirtintomis kopijomis;

33.6. išperkamąja (finansine) nuoma įsigyjamas turtas turi tapti paramos gavėjo nuosavybe iki projekto įgyvendinimo pabaigos. Įsigyjamo turto dalis pagal finansinės išperkamosios nuomos sutartį, neapmokėta iki projekto įgyvendinimo laikotarpio pabaigos, paramos lėšomis nefinansuojama. Jei įsigyjama teisės aktų nustatyta tvarka privaloma registruoti nauja žemės ūkio technika, nurodyta tinkamų finansuoti išlaidų kategorijų sąraše, pateiktame Taisyklių 34.1 papunktyje, buvo įregistruota juridinio asmens, vykdančio žemės ūkio technikos ar transporto priemonių pardavimo veiklą, vardu, pareiškėjas turi pateikti to juridinio asmens rašytinį patvirtinimą, kad žemės ūkio technika nebuvo eksploatuota.

34. Tinkamų išlaidų kategorijos:

34.1. nauja žemės ūkio technika, skirta projekto reikmėms.Įsigyjama nauja žemės ūkio technika turi būti kompleksinė projekto dalis, tačiau pareiškėjui leidžiama įsigyti TRI arba TR2 kategorijų 1 traktorių ir 1 priekabą, kai biodujų gamybos įrenginio elektrinė galia yra iki 500 kW arba biodujų gamybos apimtis neviršija 250 m3 biodujų per valandą, ir ne daugiau kaip 2 traktorius ir 2 priekabas, kai biodujų gamybos įrenginio elektrinė galia yra iki 1MW arba biodujų gamybos apimtis neviršija 500 m3 biodujų per valandą;

34.2. nauji technologiniai įrenginiai, skirti projekto reikmėms;

34.3. transformatorinė ir elektros kabeliai, skirti projekto reikmėms;

34.4. nauja kompiuterinė ir programinė įranga, skirta projekto reikmėms;

34.5. projekte numatytai veiklai vykdyti skirtų naujų pastatų ir (arba) statinių statyba ir (arba) rekonstrukcija;

34.6. infrastruktūra paramos gavėjo valdoje (objekto statybos vietoje), jei ji susijusi su biodujų, elektros energijos ir šilumos gamyba ir (arba) paruošimu realizacijai ar skirta paramos gavėjo ūkio reikmėms:

34.6.1. kelių, aikštelių ir degazuotojo substrato saugyklų įrengimas ir (arba) rekonstrukcija;

34.6.2. vietinio vandentiekio, artezinių gręžinių ir vietinės kanalizacijos sistemų įrengimas ir (arba) rekonstrukcija;

34.7. bendrosios išlaidos. Finansuojama bendrųjų išlaidų dalis gali būti ne daugiau kaip 5 proc. tinkamų finansuoti projekto išlaidų vertės be pridėtinės vertės mokesčio (PVM). Projekto viešinimo išlaidos turi būti patirtos, vadovaujantis Suteiktos paramos pagal Lietuvos kaimo plėtros 2014–2020 metų programą viešinimo taisyklėmis.

35. Netinkamos finansuoti išlaidos:

35.1. išlaidos, nesusijusios su projektu ir remiama veikla ir neįvardytos šių Taisyklių 34 punkte;

35.2. trumpalaikis turtas;

35.3. išlaidos ar jų dalis, patirtos perkant prekes, darbus ar paslaugas, nesilaikant pirkimo procedūrų, numatytų teisės aktuose;

35.4. išlaidos, susijusios su išperkamosios (finansinės) nuomos sutartimi, pavyzdžiui, nuomotojo pelnas, palūkanų refinansavimo, pridėtinės išlaidos, draudimo įmokos;

35.5. žemės ūkio gamybos teisių ir teisių į išmokas įsigijimo išlaidos;

35.6. T3 kategorijos traktoriai, pagaminti keturračių motociklų pagrindu;

35.7. SZ kategorijos savaeigės žemės ūkio mašinos;

35.8. investicijos į turtą, kurio valdymo (naudojimo) teisė pareiškėjui apribota (turtas areštuotas).

36. Pirkimo ir (arba) importo pridėtinės vertės mokestis (PVM), kurį paramos gavėjas pagal Lietuvos Respublikos pridėtinės vertės mokesčio įstatymą turi ar galėtų turėti galimybę įtraukti į PVM atskaitą (net jei tokio PVM paramos gavėjas į atskaitą neįtraukė), yra netinkamas finansuoti iš paramos lėšų.

X. PARAMOS PARAIŠKŲ TEIKIMO TVARKA

37. Paramos paraiškos forma pateikiama šių taisyklių 1 priede.

38. Paramos paraiška ir (arba) dokumentai turi būti pildomi lietuvių kalba. Kita kalba užpildytos paramos paraiškos ir jų priedai nepriimami.

39. Paramos paraiška ir jos priedai turi būti pateikti spausdintine forma (surinkti kompiuteriu). Ranka užpildytos paramos paraiškos nepriimamos.

40. Tais atvejais, kai gyvulių ir paukščių mėšlas, kitos biologiškai skaidžios atliekos gaunamos ne iš pareiškėjo ūkio, pareiškėjas kartu su paraiška turi pateikti ilgalaikę (ne trumpesnę kaip 10 metų trukmės nuo paraiškos pateikimo dienos) sutartį dėl gyvulių, paukščių mėšlo tiekimo ir ilgalaikę (ne trumpesnę kaip 10 metų trukmės nuo paraiškos pateikimo dienos) sutartį dėl biologiškai skaidžių atliekų tiekimo.

41. Paramos paraiškas priima iš pareiškėjų ir registruoja Agentūros Kaimo plėtros ir žuvininkystės programų departamento teritoriniai paramos administravimo skyriai adresais, nurodytais interneto svetainėje www.nma.lt. Paramos paraiška ir (arba) papildomi dokumentai turi būti pateikti asmeniškai ar per įgaliotą asmenį. Kitais būdais (pvz., paštu, per kurjerį, faksu arba elektroniniu paštu ir t. t.) arba kitais adresais pateiktos paraiškos nepriimamos.

42. Paramos paraiška gali būti pateikta ir elektronine forma, naudojantis ŽŪMIS portalo internetine prieiga adresu https://zumis.lt, jeigu tokia galimybė yra suteikta. Paramos paraišką pildant elektroniniu būdu ŽŪMIS portale, ji turi būti pateikta ne vėliau kaip iki kvietimo teikti paramos paraiškas paskutinės dienos 24 val. Prie elektroninės paramos paraiškos pridedami dokumentai turi būti elektroninės formos (popierinis dokumentas turi būti nuskenuotas). Elektroninės paramos paraiškos formos laukų išdėstymas ir pavadinimai gali skirtis nuo spausdintinės (popieriuje teikiamos) versijos.

43. Paramos paraiškų pildymas, registravimas ir vertinimas atliekamas Administravimo taisyklių nustatyta tvarka.

44. Užregistravus paramos paraišką, pirmiausia atliekamas administracinės atitikties tikrinimas Administravimo taisyklių nustatyta tvarka.

45. Paramos paraiškos tinkamumo skirti paramą vertinimo metu nustatoma, ar projektas tinkamas gauti paramą iš EŽŪFKP ir bendrojo finansavimo lėšų, numatytų Lietuvos Respublikos valstybės biudžete, ir galima paramos suma, suapvalinta iki sveikųjų skaičių.

XI. PROJEKTŲ ATRANKOS KRITERIJAI

46. Projektų atrankos vertinimas atliekamas Administravimo taisyklių nustatyta tvarka.

46.1. perdirbamo mėšlo kiekis:

46.1.1. iki 10 000 tonų per metus mėšlo imtinai – suteikiama 20 balų;

46.1.2. daugiau kaip 10 000 tonų per metus mėšlo – suteikiama 30 balų;

46.2. mėšlo tiekėjų skaičius:

46.2.1. nuo 3 iki 5 tiekėjų imtinai – suteikiama 20 balų (kai vienas tiekėjas tiekia ne mažiau kaip 5 proc. mėšlo);

46.2.2. daugiau kaip 5 tiekėjai – suteikiama 30 balų (kai vienas tiekėjas tiekia ne mažiau kaip 5 proc. mėšlo);

46.3. biodujų gamybos žaliavų struktūroje kitų biologiškai skaidžių atliekų dalis:

46.3.1. nuo 5 iki 10 proc. imtinai – suteikiama 15 balų;

46.3.2. daugiau kaip 10 proc. – suteikiama 20 balų;

46.4. projektui įgyvendinti prašoma mažesnio paramos intensyvumo, nei nustatytas galimas didžiausias paramos intensyvumas:

46.4.1. kai prašoma mažesnio paramos intensyvumo nuo 5 iki 10 procentinių punktų imtinai – suteikiama 15 balų;

46.4.2. kai prašoma mažesnio paramos intensyvumo daugiau kaip 10 procentinių punktų imtinai – suteikiama 20 balų.

47. Privalomasis mažiausias projektų atrankos balų skaičius – 40 privalomųjų balų. Jeigu projektų atrankos vertinimo metu nustatoma, kad projektas nesurinko privalomojo mažiausio 40 balų skaičiaus, paramos paraiška atmetama.

48. Paramos paraiškų atrankos pirmumo eilės sudarymas atliekamas Administravimo taisyklių nustatyta tvarka. Tuo atveju, kai paramos paraiškos surenka vienodą atrankos balų skaičių, bet joms finansuoti lėšų nepakanka, turi būti atliekamas papildomas šių paramos paraiškų atrankos vertinimas:

48.1. pagal pareiškėjus, kurie yra negavę EB investicinės paramos žemės ūkiui ir kaimo plėtrai pagal Lietuvos kaimo plėtros 2007–2013 metų programą;

48.2. pagal mažiausią prašomą paramos sumą. Jei, atlikus papildomą paramos paraiškų atrankos pirmumo vertinimą, tinkamų finansuoti paramos paraiškų paramos suma viršija žemės ūkio ministro įsakymu patvirtintą skirti priemonės veiklai paramos sumą, atliekami Administravimo taisyklių 60 punkte nurodyti veiksmai.

49. 46.1, 46.2 ir 46.3 papunkčiuose numatyti rodikliai turėtų būti vertinami pirmaisiais metais po projekto įgyvendinimo pabaigos.

XII. PARAMOS PARAIŠKŲ TVIRTINIMAS IR PARAMOS SUTARČIŲ SUDARYMAS

50. Agentūra, įvertinusi paramos paraiškas, parengia nustatytos formos paramos paraiškų vertinimo rezultatų suvestinę ir nustatytos formos atskirų paramos paraiškų vertinimo ataskaitas, kurias teikia Ministerijai.

51. Ministerijos sudarytas Projektų atrankos komitetas (toliau – PAK) svarsto projektus ir priima rekomendacinio pobūdžio sprendimą dėl finansuotinų ir (arba) nefinansuotinų projektų. Vadovaujantis PAK rekomendacijomis, galutinį sprendimą dėl paramos skyrimo ir (arba) neskyrimo priima Lietuvos Respublikos žemės ūkio ministras ar jo įgaliotas asmuo ir Ministerija:

51.1. informuoja Agentūrą per 5 darbo dienas nuo jo priėmimo dienos;

51.2. jeigu parama paramos gavėjui išmokama dalimis, diskontuoja paramą iki jos vertės sprendimo dėl paramos skyrimo priėmimo dieną, taip pat turi būti diskontuojamos ir tinkamos finansuoti išlaidos iki jų vertės sprendimo dėl paramos skyrimo priėmimo dieną. Diskontuojant turi būti naudojama diskonto norma, kuri apskaičiuojama vadovaujantis Komisijos komunikato dėl orientacinių ir diskonto normų nustatymo metodo pakeitimo (OL 2008 C 14, p. 6) nustatyta tvarka. Diskontuojant dalimis teikiamą pagalbą, siekiama užtikrinti, kad būtų laikomasi konkrečiuose reglamentuose arba Komisijos sprendimuose nustatytų didžiausių pagalbos intensyvumo dydžių ar ribų. Paramos gavėjui išmokama sprendime dėl paramos skyrimo nurodyta suma. Suteiktos paramos diskontuota vertė turi būti pateikiama į Suteiktos valstybės pagalbos registrą šių taisyklių 51.3 papunktyje nurodyta tvarka;

51.3. vadovaudamasi Suteiktos valstybės pagalbos registro nuostatais, patvirtintais Lietuvos Respublikos Vyriausybės 2005 m. sausio 19 d. nutarimu Nr. 35 ,,Dėl Suteiktos valstybės pagalbos registro įsteigimo, jo nuostatų patvirtinimo ir veiklos pradžios nustatymo“ (toliau – Suteiktos valstybės pagalbos registro nuostatai), ir Suteiktos valstybės pagalbos registravimo taisyklėmis, patvirtintomis Lietuvos Respublikos konkurencijos tarybos 2005 m. rugsėjo 29 d. nutarimu Nr. 1S-111, per 5 darbo dienas nuo sprendimo dėl paramos skyrimo priėmimo pateikia informaciją apie paramos gavėjams suteiktą paramą Suteiktos valstybės pagalbos registrui. Esant reikalui (Suteiktos valstybės pagalbos registro nuostatų 23 punkte nurodytais atvejais, taip pat jei išmokama ne visa valstybės pagalbos suma, dėl vienokių ar kitokių priežasčių valstybės pagalba grąžinama ir t. t.) Suteiktos valstybės pagalbos registrui pateikta suteiktos paramos informacija patikslinama.

52. Agentūra apie sprendimą dėl paramos skyrimo ar neskyrimo informuoja pareiškėjus Administravimo taisyklių nustatyta tvarka.

53. Agentūra, gavusi sprendimą iš Ministerijos suteikti paramą, vadovaudamasi Administravimo taisyklių nustatyta tvarka, rengia paramos sutartį.

54. Pareiškėjas, pasirašęs paramos sutartį, šios sutarties įsigaliojimo dieną tampa paramos gavėju.

55. Paramos gavėjui per Agentūros nustatytą terminą nepasirašius paramos sutarties, parama neskiriama.

56. Kitos paramos paraiškų tvirtinimo ir paramos sutarčių sudarymo procedūros nustatytos Administravimo taisyklėse.

XIII. MOKĖJIMO PRAŠYMO TEIKIMO, ADMINISTRAVIMO IR PARAMOS IŠMOKĖJIMO TVARKA

57. Paramos gavėjas po kiekvieno projekto įgyvendinimo etapo, kaip numatyta paramos sutartyje, pateikia nustatytos formos mokėjimo prašymą Administravimo taisyklėse nustatyta tvarka. Jei projekte numatytos statybos, jos turi būti vykdomos vienu etapu be tarpinių mokėjimų, tačiau jei technologiškai statybas galima išskirti į kelis etapus, gali būti pateikiami keli mokėjimo prašymai. Jei numatyta kelių atskirų statinių (pastatų) statyba, ji gali būti vykdoma etapais ir mokėjimo prašymas pateikiamas užbaigus kiekvieną statybų etapą.

58. Mokėjimo prašymus kartu su reikiamais priedais iš paramos gavėjų priima ir registruoja Agentūros Kaimo plėtros ir žuvininkystės programų departamento teritoriniai paramos administravimo skyriai adresais, nurodytais interneto svetainėje www.nma.lt.

59. Paramos gavėjas mokėjimo prašymą ir susijusius dokumentus turi užpildyti lietuvių kalba. Kita kalba užpildyti mokėjimo prašymai ir dokumentai nepriimami.

60. Paramos gavėjas turi pateikti vieną originalų mokėjimo prašymo egzempliorių ir ataskaitinio laikotarpio išlaidų pagrindimo bei išlaidų apmokėjimo įrodymo dokumentų bei kitų reikiamų dokumentų originalus arba kopijas, patvirtintas Administravimo taisyklėse nustatyta tvarka. Kiekvienas mokėjimo prašymo ir jo priedų lapas turi būti patvirtintas paramos gavėjo parašu.

61. Mokėjimo prašymai turi būti pateikti laiku (paramos sutartyje numatytais terminais), asmeniškai ar per įgaliotą asmenį. Kitais būdais (pvz., paštu, faksu arba elektroniniu paštu) arba kitais adresais pateikti mokėjimo prašymai nebus priimami. Mokėjimo prašymai gali būti pateikti elektronine forma, naudojantis ŽŪMIS portalo interneto prieiga adresu https://zumis.lt, jeigu tokia galimybė yra suteikta. Mokėjimo prašymą pildant elektroniniu būdu ŽŪMIS portale, jis turi būti pateiktas ne vėliau kaip iki paramos sutartyje numatyto mokėjimo prašymo pateikimo termino 24 valandos. Mokėjimo prašymus kartu su reikalaujamais priedais iš paramos gavėjų priima ir registruoja Agentūra.

62. Mokėjimo prašymą pateikus pavėluotai, mokėjimo prašymas užregistruojamas, tačiau pareiškėjas raštu turi Agentūrai paaiškinti priežastis ir pateikti pateisinamus dokumentus, kuriuose pagrindžiamos vėlavimo priežastys. Sankcijos dėl pavėluoto mokėjimo prašymo pateikimo nustatomos vadovaujantis Sankcijų už teisės aktų nuostatų pažeidimus įgyvendinant Lietuvos kaimo plėtros 2014–2020 metų programos priemones taikymo metodika, patvirtinta Lietuvos Respublikos žemės ūkio ministro 2014 m. gruodžio 4 d. įsakymu Nr. 3D-929 „Dėl Sankcijų už teisės aktų nuostatų pažeidimus įgyvendinant Lietuvos kaimo plėtros 2014–2020 metų programos priemones taikymo metodikos patvirtinimo“ (toliau – Sankcijų taikymo metodika).

63. Jeigu paramos gavėjas dėl pateisinamų priežasčių nori pratęsti mokėjimo prašymo teikimo terminą ar pakeisti paramos objektų paskirstymą tarp paramos dalių (projekto įgyvendinimo etapų), jis iki paramos sutartyje nustatyto atitinkamo termino pabaigos turi Agentūrai pateikti argumentuotą prašymą dėl termino pratęsimo arba dėl paramos objektų paskirstymo tarp paramos dalių (sutarties keitimo). Agentūrai priėmus sprendimą atidėti mokėjimo prašymo teikimo terminą, Administravimo taisyklių nustatyta tvarka keičiama paramos sutartis.

64. Mokėjimo prašymą pateikus pavėluotai dėl nenugalimos jėgos (*force majeure*) aplinkybių, paramos gavėjas turi Agentūrai raštu paaiškinti vėlavimo priežastis ir pateikti dokumentus, pagrindžiančius vėlavimo priežastis.

65. Paramos gavėjų atsiskaitymai su tiekėjais turi vykti per finansines institucijas.

66. Mokėjimo prašymų vertinimas atliekamas Administravimo taisyklių nustatyta tvarka. Agentūra turi įvertinti mokėjimo prašymą ir paramos lėšas užsakyti ne vėliau kaip per 30 darbo dienų nuo mokėjimo prašymo gavimo užregistravimo Agentūroje dienos. Į šį terminą neįskaičiuojamas paklausimų paramos gavėjui, patikrų vietoje, įtariamo pažeidimo tyrimo atlikimo, ekspertizės atlikimo terminas bei prekių, paslaugų, darbų pirkimų dokumentų vertinimo terminas, kai dokumentai vertinti pateikti likus mažiau kaip 15 darbo dienų iki mokėjimo prašymo pateikimo termino.

67. Šiai Priemonei taikomas išlaidų kompensavimo mokėjimo būdas.

68. Taikant išlaidų kompensavimo mokėjimo būdą, paramos gavėjas pradeda įgyvendinti projektą savo lėšomis ir paramos sutartyje nustatytu periodiškumu teikia Agentūrai mokėjimo prašymus, kuriuose deklaruoja patirtas ir apmokėtas išlaidas, pridėdamas ataskaitinio laikotarpio išlaidų pagrindimo ir išlaidų apmokėjimo įrodymo dokumentų bei kitų reikiamų dokumentų originalus arba kopijas, patvirtintas Administravimo taisyklių nustatyta tvarka.

69. Paramos gavėjas gali pateikti iki keturių mokėjimo prašymų.

70. Baigęs įgyvendinti projektą, paramos gavėjas pateikia Agentūrai galutinį mokėjimo prašymą, kuriame deklaruoja visas per laikotarpį nuo paskutiniojo mokėjimo prašymo patirtas ir apmokėtas tinkamas finansuoti projekto išlaidas ir galutinę projekto įgyvendinimo ataskaitą.

71. Paramos lėšos išmokamos Administravimo taisyklių nustatyta tvarka.

**XIV. SANKCIJOS**

72. Netinkamai įgyvendinančiam (įgyvendinusiam) projektą paramos gavėjui gali būti taikomos ES ir Lietuvos Respublikos teisės aktuose nustatytos sankcijos. Gali būti taikomos tokios sankcijos: paramos sumažinimas, paramos teikimo sustabdymas ir (arba) nutraukimas, sutarties nutraukimas ir (arba) reikalavimas grąžinti visą ar dalį sumokėtos paramos; apribojimas teikti paraiškas; kitos poveikio priemonės dėl su gauta arba prašoma parama susijusių įsipareigojimų nevykdymo ir (arba) nustatytų reikalavimų nesilaikymo.

73. Detali sankcijų apskaičiavimo ir taikymo tvarka nustatyta Sankcijų taikymo metodikoje.

74. Priemonei taikoma specialioji sankcija: jeigu pareiškėjas ir (arba) paramos gavėjas, norėdamas gauti paramą, pateikė melagingą informaciją arba dėl aplaidumo nepateikė būtinos informacijos, parama neskiriama arba susigrąžinama visa sumokėta paramos suma. Pareiškėjas ir (arba) paramos gavėjas netenka teisės teikti paraišką pagal Priemonę kalendoriniais metais, kuriais nustatyta, kad nesilaikoma reikalavimų, ir ateinančiais kalendoriniais metais.

XV. BAIGIAMOSIOS NUOSTATOS

75. Paramos paraiškų vertinimas, paramos lėšų išmokėjimas, projektų įgyvendinimo priežiūra ir tikrinimas, apskundimo tvarka atliekami Administravimo taisyklių nustatyta tvarka.

76. Šios Taisyklės gali būti keičiamos Lietuvos Respublikos žemės ūkio ministro įsakymu.

77. Pasikeitus šiose Taisyklėse nurodytiems teisės aktams, tiesiogiai taikomos naujos šių teisės aktų nuostatos.

78. Pasikeitus šioms taisyklėms nauji reikalavimai taikomi vienodai visiems pareiškėjams, išskyrus atvejus, kai pakeitimo įsakyme numatyta kitaip.

\_\_\_\_\_\_\_\_\_\_\_\_\_\_\_\_\_\_\_